Kiviõli põlevkivikaevandus

Kiviõli põlevkivikaevandus on suletud põlevkivi kaevandus, mis asub Ida-Viru maakonnas Lüganuse vallas, Kiviõli linnast edela pool. Kaevandamine algas aastal 1922, mil Põhja Paberi- ja Puupapivabrikute Aktsiaühingu loodud AS Eesti Kiviõli rajas Sala küla maadele karjääri. Karjääris toodeti põlevkivi aastani 1930, mille järgselt mindi üle allmaatöödele. 1951. aastal liideti Kiviõli kaevandusega ka Küttejõu kaevandus. Kaevandus lõpetas tootmise 30. septembril 1987, sulgemistööd kestsid kuni 1989. aasta 4. jaanuarini.Varb, N., & Tambet, Ü. (koost). (2007). 90 aastat põlevkivi kaevandamist Eestis : tehnoloogia ja inimesed ( K. Suuroja, Ed.; pp. 1–761).

Kiviõli kaevandus oli üks pikaealisemaid põlevkivikaevandusi Eestis, andes toodangut 57 aastat (65 aastat, kui arvestada ka karjääri). Selle aja vältel kaevandati kaeveväljalt 46,5 miljonit tonni põlevkivi. Ennesõjaaegses Eestis oli tegemist suurima kaevandusega, 1940. aastal toodeti kokku 535 000 tonni põlevkivi, mis ületas kõiki teisi põlevkivikaevandusi. Kaevanduse ajaloo suurim aastatoodang saavutati aga 1965. aastal, kui kaevandati 1,5 miljonit tonni põlevkivi.Varb, N., & Tambet, Ü. (koost). (2007). 90 aastat põlevkivi kaevandamist Eestis : tehnoloogia ja inimesed ( K. Suuroja, Ed.; pp. 1–761).

Kiviõli kaevanduse kaeveväli jääb täielikult Lüganuse valla piiridesse. Kaeveõõned paiknevad Kiviõli linna ning Vana-Sonda, Varinurme, Nüri, Salaküla, Soonurme, Hirmuse ja Maidla külade all. Suurem osa kaevandusest asub Tallinna–Narva raudteest lõunas, mõned paneelid on ka raudteest põhja pool. Kaevevälja ulatus on põhja-lõuna suunal ligikaudu 6,5 km ning ida-lääne suunal umbes 6 km. Kaevandatud ala pindala on kokku 26 km².Maa-amet, Maa-ameti kaardirakendus, 2025

pisi|tühi|Kiviõli kaevanduse paiknemine Kiviõli linna suhtes

Viited

Kategooria:Eesti põlevkivitööstus
Kategooria:Eesti kaevandused
Kategooria:Lüganuse vald